Învingătoarea dintre cele două formații care se vor întâlni sâmbătă, de la ora 15.00, la Ruși Ciutea, intră în 1-4, alături de Bucovina Rădăuți, CSM Bacău și Știința Miroslava. În cazul în care în această confruntare din ultima etapă a sezonului regulat se va repeta rezultatul din tur, de la Vaslui, 2-2, iar Șomuz Fălticeni nu va câștiga la Rădăuți, FC Bacău și CSM Vaslui se vor afla din nou față în față, într-un meci de "baraj", cel mai probabil săptămâna viitoare
Sâmbătă, de la ora 15.00, este programată etapa 18, ultima din sezonul regulat al Ligii a III-a. În Seria 1, al cărei clasament a fost modificat odată cu excluderea Forestei Suceava ca urmare a celor două neprezentări din mini-retur, mai este de dat un singur verdict. Și anume: cine va fi cea de-a patra echipă care va accede în play-off, alăturându-se astfel celor de la Bucovina Rădăuți, CSM Bacău și Știința Miroslava?
În luptă pentru locul 4 se află trei echipe: FC Bacău, CSM Vaslui (ambele cu câte 21 de puncte) și Șomuz Fălticeni, aflată la cota 20 în privința punctajului. În această ultimă etapă a sezonului regulat, FC Bacău și FC Vaslui se vor afla față în față, la baza "alb-roșilor" de la Ruși Ciutea, în timp ce Șomuz va avea parte de o deplasare prohibitivă pe terenul liderei Bucovina Rădăuți. Lucrurile sunt deopotrivă simple și complicate. Cine câștigă azi dintre FC Bacău și FC Vaslui merge în play-off: simplu.
Băcăuanii pot ajunge acolo și în cazul unui rezultat de egalitate, dar cu două condiții: pe de o parte, ca rezultatul să fie 0-0 sau 1-1, iar pe de alta Șomuz să nu producă marea surpriză și să câștige la Rădăuți. Și vasluienii pot accede în 1-4 cu o remiză la Bacău (coroborată, evident, cu un egal sau cu o înfrângere a Șomuzului la Rădăuți), dar numai dacă tabela de scor de la Ruși Ciutea va înregistra un rezultat de 3-3, 4-4 și așa mai departe: complicat, nu?
Lucrurile se complică și mai tare în situația în care FC Bacău și FC Vaslui vor repeta rezultatul direct din tur, de la Vaslui, 2-2. În această ipostază, ambele echipe vor fi la egalitate perfectă: și la puncte (22), și la golaveraj (24-20), și la rezultatele înregistrate în meciurile directe (2-2 și în tur, și în retur). Cum se va face departajarea? Printr-un meci de baraj, care ar urma să se dispute, cel mai probabil, la mijlocul săptămânii viitoare.
"Noi sperăm să nu fie nevoie de un astfel de joc de departajare și să ne impunem în partida de sâmbătă. Ne dorim să ajungem în play-off deoarece o prezență în această fază a campionatului ne oferă cu totul alte oportunități de progres. E clar că ne așteaptă un meci dificil deoarece Vasluiul țintește, la rândul său, locul patru, dar avem încredere în potențialul nostru, chiar dacă nu vom dispune de lotul complet", a declarat antrenorul FC Bacău, Costel Enache, care nu poate conta, printre alții, pe Andrei Pavel (accidentat), Diego Burlacu (aflat la lotul național U17) și Daniele Luncașu, angrenat în campionatul Elitelor U16, acolo unde gruparea băcăuană este lidera Play-off-ului din Seria 1.
În ceea ce privește celelalte divizionare C băcăuane din Seria 1, CSM Bacău va juca sâmbătă pe terenul vasluienilor de la Rapid Brodoc. Vice-lidera antrenată de Cristi Popovici pornește cu prima șansă, iar o victorie a "CSMeilor" ar favoriza-o și pe concitadina Aerostar, care ar depăși astfel Brodocul în clasament. "Aviatorii" lui Mișu Ionescu nu vor evolua în această ultimă etapă a sezonului regulat, ei urmând să câștige cu 3-0 la masa verde contra Forestei. În fine, în Seria 5, cea de-a patra reprezentantă a județului în Liga a III-a, Viitorul Curița, care ocupă locul 8, cu 15 puncte, va primi vizita formației de pe poziția a noua (antepenultima), Ciucaș Târlungeni (12 puncte).
Seria 1
Programul etapei 18/ sâmbătă, 23 martie, ora 15.00: FC Bacău- CSM Vaslui, Bucovina Rădăuți- Șomuz Fălticeni, Rapid Brodoc- CSM Bacău. Știința Miroslava stă, iar partida Foresta Suceava- Aerostar Bacău nu se va disputa, băcăuanii urmând să fie declarați câștigători la masa verde cu 3-0, în condițiile în care adversara a fost exclusă din campionat.
Clasament
1 Bucovina Rădăuți 15 8 5 2 25-12 29p.
2 CSM Bacău 15 9 1 5 22-13 28p.
3 Știința Miroslava 16 9 1 6 27-20 28p.
4 FC Bacău 15 6 3 6 22-18 21p.
5 CSM Vaslui 15 5 6 4 22-18 21p.
6 Șomuz Fălticeni 15 5 5 5 23-25 20p.
7 Rapid Brodoc 15 4 2 9 15-29 14p.
8 Aerostar Bacău 15 3 3 9 12-22 12p.
9 Foresta Suceava 15 5 2 8 18-29 7p.
Dan Sion